31968R1767
L 271/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1767/68 НА КОМИСИЯТА
от 6 ноември 1968 година
относно системата от минимални цени за износ в трети страни на клубено-луковици, луковици и клубени на цъфтящи растения
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност;
като взе предвид Регламент (ЕИО) № 234/68 на Съвета (1) от 27 февруари 1968 г. за създаване на обща организация на пазара на живи дървета и други растения, луковици, корени и подобни на тях, рязани цветя и декоративна зеленина, и по-специално член 7, параграф 2 от него;
като има предвид, че е необходимо да се определят своевременно минимални цени за износ, за да могат професионалните растениевъди да вземат съответни мерки; като имат предвид, че при определяне на тези цени следва да се вземат под внимание мерките за насърчаване на износа, приети от държавите-членки в предходните години; като има предвид, че в допълнение следва да се вземат под внимание цените на международните пазари;
като има предвид, че за да направят възможно определянето на минимални цени за износ в трети страни, държавите-членки следва да предоставят необходимата подробна информация за растителните видове и сортове и за размера им; като има предвид, че е препоръчително да се провери, въз основа на изнесените количества, дали такава информация е представителна;
като има предвид, че за да се осигури правилно функциониране на системата за минимални цени, следва да се предоставят правила за нейното прилагане и контрол;
като има предвид, че с оглед на експерименталния характер на настоящия регламент, той следва да се прилага само до 31 май 1971 г., за да може натрупаният опит да се използва за подготовката на нов регламент;
като има предвид, че мерките предвидени в настоящия регламент, са в съответствие със становището на Управителния комитет по живи растения;
ПРИЕ НАСТОЯЩИЯ РЕГЛАМЕНТ:
Член 1
1. Минималните износни цени, предвидени в член 7 от Регламент (ЕИО) № 234/68, се определят всяка година, не по-късно от 31 октомври, с изключение на цените за бегонии, синингии, гладиоли, далии и за видовете лилиуми, които трябва да се определят не по-късно от 31 декември. Тези цени се прилагат за продукти, чиято реколта е прибрана през годината след тази, в която са определени. От една страна, те могат да се различават за всеки продукт, в зависимост от страните, за които са предназначени, и условията на производство и търговия, и от друга страна, от размера и другите характеристики на продукта, и се определят със специално позоваване на:
-
всички минимални износни цени, приложени от държавите-членки през трите години, предхождащи годината, в която се определят минималните цени;
-
ценовите тенденции на международните пазари през трите години, предхождащи годината, в която се определят минималните цени;
-
необходимостта да се поддържа устойчиво ниво на износните цени и да се избягват сътресенията на световния пазар.
2. Минималните износни цени се определят на етапа, предшестващ придвижването на продукцията от склада до износителя. В тях не се включват разходите за опаковане и застраховане и всякакви допълнителни разходи.
3. Всяка година преди 1 декември всяка държава-членка предоставя на Комисията и на другите държави-членки следната информация, отнасяща се до бегонии, синингии, гладиоли, далии и различните видове лилиуми, а всяка година преди 15 октомври - по отношение на другите продукти, обхванати от системата на минимални износни цени:
-
всякаква информация, необходима за оценка на ценовите тенденции на международните пазари и за определяне на минимални цени;
-
количествата продукция, изнесена в трети страни.
Член 2
1. Забранява се предлагането за продажба, продажбата или доставянето с оглед на износ в трети страни на продукти, обхванати от системата за минимални цени, на цена по-ниска от минималната цена, приложима за съответния продукт, освен ако не е посочено друго в разпоредбите на параграф 4.
2. В случай че за конкретен размер на даден продукт не е определена минимална цена, се прилага минималната износна цена, посочена за съответния продукт.
3. В случай че продажбата се извършва на цена, определена по-късно от етапа, предшестващ придвижването на продукцията от склада до износителя, тази цена се определя така, че получената от продавача сума, след приспадане на разходите за опаковане, застраховане и транспорт и на всякакви допълнителни разходи, да не бъде по-малка от минималната цена.
4. Минималната цена, определена за всеки продукт, може да се намалява с не повече от 2 % в случай на плащане в брой.
5. Фактурите, приложени към продуктите по време на износа, съдържат по-специално:
-
цената и размера на продуктите;
-
разходите за опаковане и застраховане, и всякакви допълнителни разходи.
Член 3
Контролът върху прилагането на системата за минимални износни цени е от компетентността на органите, посочени от всяка държава-членка. Последната уведомява другите държави-членки и Комисията за името и адреса на органа, отговарящ за този контрол, не по-късно от един месец след влизане в сила на настоящия регламент.
Член 4
Настоящият регламент влиза в сила на третия ден след публикуването му в Официален вестник на Европейските общности. Той се прилага до 31 май 1971 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 ноември 1968 година.